Nog 'n waterkrisis in Goudveld oor chloortekort | Netwerk24
Nog 'n waterkrisis in Goudveld oor chloortekort
Deur Alet van der Walt 14 April 2021 21:00
Inwoners van Ventersburg se watertoevoer word gewoonlik laaste ná 'n wateronderbreking herstel. Hier sit mense in Desember verlede jaar by 'n handpomp en wag. Foto: Alet van der Walt
Inwoners van die Vrystaatse Goudveld is vandeesweek vir die soveelste keer sonder water gelaat omdat Sedibeng Water weens wanbetaling nie genoeg chloor kan aankoop nie.
Sedibeng Water het Woensdag in 'n omsendbrief, gerig aan die Matjhabeng-munisipaliteit, gesê dat die chloorvervaardiger NCP Chlorchem probleme by sy aanleg ondervind en sukkel om betyds genoeg chloor te lewer.
Sedibeng voeg egter by dat die munisipaliteit se versuim om sy grootmaatrekening te betaal, veroorsaak dat Sedibeng nie vroegtydig aankope kan doen nie.
Meer as 'n halfmiljoen mense word deur die nuutste waterkrisis geraak.
Die DA het Dinsdag 'n klag by die menseregtekommissie (MRK) ingedien omdat inwoners van die gebied deesdae gereeld dae lank nie drinkwater het nie.
Die MRK het reeds ontvangs van die klag erken.
Inwoners van Ventersburg staan hier tou by 'n erf met 'n windpomp. Die dorp is gereeld vir lang tye sonder water wanneer daar probleme by Sedibeng Water is.Foto: Alet van der Walt
Maxi Badenhorst, die DA se hoofsweep in die munisipaliteit, sê dit is die tweede klag wat ingedien word.
Dit is volgens haar nou die vierde keer sedert Desember 2020 wat Sedibeng sy suiweringsaanleg moet stop omdat hy nie genoeg chemikalieë het nie.
In Februarie 2020, gedurende 'n hittegolf, was die gebied dae lank sonder water omdat Sedibeng nie meer geld het om pompe te vervang wat breek nie.
'n Plaaslike ingenieursfirma het die drukpomp met "boereplanne" reggemaak.
In Oktober 2020 het 'n pomp se kabel uitgebrand en weer het die waterverskaffer gesukkel om die nodige herstelwerk te doen.
Badenhorst sê werknemers van Sedibeng Water het al erken dat hulle nie brandstof het om te ry om kleppe oop en toe te draai wanneer hulle die watervloei na sekere gebiede wil verhoog nie.
Inwoners van die gebied het Maandag kennis gekry dat die watersuiweringsaanleg by Balkfontein afgeskakel is omdat Sedibeng nie genoeg chloor het nie.
Omdat die waterinfrastruktuur in die gebied gebrekkig is, duur dit gewoonlik ses dae of langer voordat Ventersburg met sy 15 000 inwoners weer water het ná so 'n onderbreking.
NCP Chlorchem het Woensdag gesê hy sal 'n mediaverklaring aan Netwerk24 stuur.
Niemand wou bevestig of ontken dat die maatskappy 'n probleem met die vervaardiging van chloor het nie.